Video "Tot am lovit, nu am avut ce să fac". O şoferiţă a semănat prăpăd în Mehedinţi, după ce a omis să oprească la stop. Maşina ei a zburat la câţiva metri distanţă
Nerespectarea semnelor de circulaţie, putea duce la o adevărată tragedie în Drobeta Turnu Severin. O femeie a uitat de reguli şi nu a mai oprit la stop într-o intersecţie. Greşeala i-a fost aproape fatală. Maşina acesteia s-a izbit în plin de o alta care circula regulamentar. Impactul a fost extrem de violent. La un pas de moarte au fost şi doi tineri din Gorj, după ce şoferul a pierdut controlul volanului, apoi s-a răsturnat cu vehiculul în afara părţii carosabile.
Martor: Eu m-am gândit că e mort!
Şoferiţa nu a oprit la semnul STOP, iar asta o putea costa viaţa.
Şofer lovit: Doamna a ieşit de aici din stânga, unde are stop şi jos, şi sus acolo, am frânat. Tot am lovit, nu am avut ce să fac.
A semănat prăpăd
Impactul violent nu a mai putut fi evitat la timp, iar maşina condusă de femeie a zburat la câţiva metri distanţă, acolo unde s-a răsturnat. Martori la accident, trecătorii au fugit într-un suflet ca să o scoată pe femeie din maşină, dar şi să ajute un pasager care făcuse un atac de panică.
Martor: M-am speriat, m-am speriat!
La faţa locului au ajuns imediat mai multe echipaje de intervenţie, iar şoferiţa a fost transportată la spital pentru îngrijiri.
Gabriel Chiriţă, ISU Mehedinți: Cu dureri la membrul superior stâng, iar cea de-a doua victimă atac de panică, rămâne la faţa locului.
Un alt accident s-a produs şi în comuna Albeni, din judeţul Gorj. Aici, doi tineri de 19 şi 28 de ani au rămas încarceraţi, după ce şoferul a pierdut controlul volanului, a intrat în gardul unei case, iar apoi s-a răsturnat. Victimele au fost transportate la spital. În ambele cazuri au fost deschise dosare penale pentru vătămare corporală din culpă.